প্রাচীনকালে আমাদের সাধারণ কথ্যভাষায় প্রেমের পদাবলি রচনা করত কিছু কবিকুল। বলছি, আমাদের মধ্যে সাধারণ কথ্যভাষায় নয়, কেবল (লাতিনে) শিক্ষিত কবিরা এ ধরনের বিষয়ে চর্চা করত। অবশ্য, অন্য জাতিদের মধ্যেও এমন ঘটে থাকতে পারে, বা ঠিক গ্রীসের ধারায়, এখনও ঘটছে। বেশি বছর আগে ঘটেনি কথ্যভাষার এই কবিদের প্রথম আবির্ভাব, কারণ কথ্যভাষায় ছন্দোবদ্ধ পদ গড়া লাতিনে মাত্রানুযায়ী কবিতা রচনারই সমান। অল্পকালই যে কেটেছে, তার প্রমাণ হল, আমরা যদি ‘‘অকো’’র ভাষায় (প্রভাঁসীয় ভাষায়) বা ‘‘সি’’-এর ভাষায় (ইতালীয় ভাষায়) খোঁজ নিতে যাই, তাহলে এখন থেকে দেড়শো বছর আগে এই বিষয়ে লেখা কোনো কবিতা পাব না। আর (কথ্যভাষায়) পদরচনার জন্য কিছু অমার্জিত লোক খ্যাতিমান হয়, কারণ তারা ‘‘সি’’-এর ভাষায় প্রায় আদি পদকর্তা। যে জন প্রথম কথ্য ভাষায় কবিতা লেখে, নারীকে নিজের কথা বোঝানোর আকাক্সক্ষাই তাকে প্রেরণা দিয়েছিল, কারণ লাতিন কবিতা দুর্বোধ্য ছিল রমণীর কাছে। যারা প্রেম ছাড়া অন্য বিষয়ে পদরচনায় ব্যাপৃত থাকে, এইটি তাদের বিপরীতপন্থী, কারণ গোড়া থেকেই পদরচনার এই প্রণালী প্রেমের কথা বলার জন্য উদ্ভাবিত। তাই, যেহেতু গদ্য লেখকদের চেয়ে কবিদের বেশি বাক্স্বাধীনতা দেওয়া হয়, এবং এই পদকর্তারা কথ্যভাষার সুযোগ্য এবং যুক্তিবহ কবি ছাড়া অন্য কেউ নয়, তাই কথ্যভাষার অন্য লেখকদের চেয়ে তাদের জন্য কথা বলার বেশি স্বাধীনতা প্রদত্ত। অতএব, কোনো প্রতিমানির্মাণ বা অলঙ্করণ যদি (লাতিন) কবিদের প্রতি মঞ্জুর থাকে, তা কথ্যভাষার কবিদের প্রতিও মঞ্জুর হবে। তাই যদি দেখি (লাতিন) কবিরা কোনো চৈতন্যহীন বিষয়কে সজীব এবং যুক্তিধারী সত্তারূপে সম্বোধন করে আলাপ জুড়েছে, তাদের পরস্পরের সঙ্গে একত্রে কথা বলিয়েছে, শুধু সত্যপ্রসঙ্গে নয়, কিন্তু অলীক প্রসঙ্গেও, অর্থাৎ তারা বলেছে বস্তুরূপে অস্তিত্বহীন সত্তারা কথা কয়, আর বলেছে অনেক আপতিক গুণ বাস্তব ও মানবিক সত্তার মতো বাক্যালাপ করে, তাহলে কথ্যভাষার কবিও একইভাবে তা করবার যোগ্যতাধারী।